Այսօր կառավարության նիստում պաշտպանության նախարար Դավիթ Տոնոյանը ներկայացրեց ծառայողական պարտականությունները կատարելու ժամանակ կամ զինվորական ծառայության ընթացքում զոհված (մահացած) զինծառայողի ընտանիքին դրամական աջակցություն տալու կարգը և դրամական աջակցության չափերը, զինվորական ծառայության ժամանակ զոհված (մահացած) զինծառայողների հուղարկավորության, գերեզմանների բարեկարգման, տապանաքարերի պատրաստման և տեղադրման հետ կապված ծախսերը Հայաստանի Հանրապետության պետական բյուջեի միջոցների հաշվին հատուցելու կարգը և չափերը, հաշմանդամության զինվորական կենսաթոշակի իրավունք ունեցող նախկին զինծառայողներին, ծառայության ընթացքում զոհված (մահացած) զինծառայողների ընտանիքների անդամներին տրվող միանվագ դրամական օգնության չափը, վճարման կարգը և պայմանները սահմանելու մասին հարցը: Որոշումը հաստատվեց: Վարչապետը կարծիք հայտնեց, որ արժե հանրությանը տեղեկացնել այն քննարկումների մասին, որը թեև վերոնշյալ հարցի հետ կապ չունի, սակայն կարևոր են: Խոսքը Հայաստանի պաշտպանության ժամանակ զոհված կամ հաշմանդամություն ստացած անձանց և նրանց հարազատներին հատուցելու մասին օրենքի նախագծի մասին է: «Դա հանրության շրջանում հայտնի է, որպես «1000 դրամ»-ների մասին օրենք: Ընթացիկ կարգով նախատեսված էր, որ շահառուներ են համարվում 2017թ հունվարի 1-ից հետո տեղի ունեցած դեպքերի ժամանակ զոհված կամ հաշմանդամություն ստացած անձինք և նրանց հարազատները: